На основу члана 119. став 1. тачка 1) Закона о основама система образовања и васпитања ("Сл. гласник РС", бр. 88/2017 - даље: Закон) и члана 137. Статута Основне школе „Бошко Палковљевић-Пинки“; Сремска Митровица (2018., даље: Школа), Школски одбор на седници одржаној дана 28.03.2018. године, донео је:

**ПРАВИЛНИК**

**О ВАСПИТНО-ДИСЦИПЛИНСКОЈ И МАТЕРИЈАЛНОЈ ОДГОВОРНОСТИ УЧЕНИКА**

**У ОСНОВНОЈ ШКОЛИ "БОШКО ПАЛКОВЉЕВИЋ-ПИНКИ"**

**СРЕМСКА МИТРОВИЦА**

I Основне одредбе

Члан 1.

Овим правилником уређују се обавезе и одговорност ученика, васпитно-дисциплински поступак, васпитне и васпитно-дисциплинске мере, надлежност за изрицање мера, правна заштита ученика и материјална одговорност ученика.

II Обавезе ученика

Члан 2.

Обавезе ученика су да:

1. редовно похађа наставу и извршава школске обавезе;
2. поштује школска правила, одлуке директора, наставника и органа школе;
3. ради на усвајању знања, вештина и вредносних ставова прописаних школским програмом, прати сопствени напредак и извештава о томе наставнике и родитеље, односно друге законске заступнике;
4. не омета извођење наставе и не напушта час без претходног одобрења наставника;
5. поштује личност других ученика, наставника и осталих запослених у школи;
6. чува имовину школе и чистоћу и естетски изглед школских просторија;
7. стара се о очувању животне средине и понаша у складу са правилима еколошке етике.

Ученик, родитељ, односно старатељ ученика дужан је да у року од осам дана правда изостанак ученика и доставља потпуне и тачне контакт информације.

У остваривању права и обавеза ученик не сме да угрожава друге у остваривању њихових права.

III Васпитни рад са ученицима

Члан 3.

Према ученику који не поштује односно повређује правила понашања Школе, или не поштује одлуке директора и органа Школе, неоправдано изостане са наставе пет часова, односно према ученику који својим понашањем угрожава друге у остваривању њихових права, Школа ће, уз учешће родитеља односно другог законског заступника, појачати васпитни рад активностима: у оквиру одељењске заједнице, стручним радом одељењског старешине, педагога, психолога, посебних тимова, а када је неопходно сарађиваће и са установама социјалне и здравствене заштите, у циљу промене понашања ученика.

О појачаном васпитном раду из става 1 овог члана, одељенски старешина, педагог, психолог и посебни тимови обавезно воде писмену евиденцију (дневик образовно-васпитног рада, службене забелешке, изјаве ученика, родитеља односно другог законског заступника, психолога, педагога, тима).

IV Лакше повреде обавеза ученика и васпитне мере

Члан 4.

Ученик одговара за лакше повреде обавеза утврђене статутом школе.

Лакше повреде обавеза ученика су:

1. неоправдано изостајање са наставе и других облика образовно-васпитног рада до 25 часова у току школске године;
2. недолично понашање према другим ученицима, наставницима, стручним сарадницима и другим запосленим у школи, школском дворишту и другим наставним и ваннаставним активностима;
3. изазивање нереда у просторијама школе и школском дворишту;
4. непоштовање одлука надлежних органа школе;
5. необавештавање родитеља односно других законских заступника ученика о резултатима учења и владања (не показује ђачку књижицу и др. родитељу односно другом законском заступнику) и непреношење поруке одељенског старешине, других наставника и стручних сарадника;
6. оштећење школске зграде, просторија, инвентара, инсталација и прибора запослених у школи;
7. оштећење или уништење личних ствари и прибора других ученика, наставника и других запослених у школи;
8. неоправдано кашњење на редовну наставу и друге облике образовно-васпитног рада;
9. нарушавање естетског изгледа школе и школског дворишта (бацање отпадака, уништавање садница, зелених површина, писање по зидовима и слично);
10. раније напуштање часа и других активности у школи;
11. небрига о личној хигијени и уредности, хигијени школских и других просторија у којима се врши образовно-васпитна делатност;
12. ометање рада у свом или другом одељењу, за време трајања наставе, испита као и другим облицима образовно-васпитог рада у оквиру спортских, културних и других активности;
13. долазак у школу и на друга места на којима школа организује и спроводи образовно-васпитни процес неприкладно одевен за наменске активности;
14. невођење рачуна о својим одевним предметима, прибору и опреми, а посебно за време трајања школског одмора;
15. задржавање у ходницима школе за време часа;
16. улажење у зборницу и друге службене просторије без позива односно одобрења;
17. неизвршавање дужности дежурног ученика које обухватају: припрему средстава и услова за наставу, обавештавање наставника о одсуству ученика, чување предмета, књига и прибора ученика, старање о хигијени учионице, пријављивање оштећења школске, личне имовине и пријављивање уочених недостатака пре почетка наставе одељењском старешини или дежурном наставнику, допуштање уласка лицу без идентификације или без сагласности органа школе, самовољно напуштање дежурства;
18. непридржавање правила понашања ученика у школи, на екскурзији, настави у природи или ваннанставним активностима ван школе;
19. недолажење на часове додатне и допунске наставе;
20. одбијање учешћа на школским манифестацијама и другим облицима образовно-васпитног рада у школи и ван ње;
21. преправка или дописивање података у документа која не потпадају под јавне исправе (контролни задаци, писмени задаци и др.);
22. друге повреде обавеза ученика, које нису прописане као теже повреде обавеза ученика.

Члан 5.

За лакшу повреду обавезе ученика могу се изрећи васпитне мере:

1) писмена опомена;

2) укор одељењског старешине;

3) укор одељењског већа, на основу изјашњавања наставника који изводе наставу у одељењу ученика, у складу са овим правилником.

Васпитне мере изричу се ученику без вођења дисциплинског поступка, у школској години у којој је учињена повреда обавезе. Опомену и укор одељењског старешине изриче одељењски старешина, а укор одељењског већа изриче одељењско веће.

Услов за изрицање васпитне мере је претходно предузимање активности појачаног васпитног рада са учеником, из члана 3. овог правилника.

Васпитне мере изричу се поступно.

**Члан 6.**

**Писмена опомена одељењског старешине** може да се изрекне за:

* лакше повреде обавеза,
* неоправдани изостанак са часова наставе и других облика образовно-васпитног рада **од 6 до 10 часова**.

Опомена одељењског старешине из претходног става изриче се пред одељењском заједницом и уписује у ђачку књижицу.

**Укор одељењског старешине** може да се изрекне за:

* лакшу повреду обавеза, односно за поновљену повреду за коју је изречена писмена опомена одељењског старешине,
* неоправдани изостанак са часова наставе и других облика образовно-васпитног рада **од 11 до 15 часова**.

Укор одељењског старешине из претходног става изриче одељенски старешина и уписује се у ђачку књижицу.

**Укор одељењског већа** може се изрећи за:

* лакшу повреду обавеза,
* лакшу повреду обавеза у случају кад је већ изречена писмена опомена или укор одељењског старешине, а те мере нису имале васпитног утицаја на поправљање понашања ученика,
* неоправдани изостанак са часова наставе и других облика образовно-васпитног рада **од 16 до 25 часова**.

Укор одељењског већа из претходног става изриче одељенско веће и се уписује у ђачку књижицу.

V Теже повреде обавеза ученика и васпитно-дисциплинске мере

Члан 7.

Теже повреде обавеза ученика прописане су Законом. За тежу повреду обавезе ученик одговара ако је у време извршења обавеза била прописана Законом.

Теже повреде обавеза ученика су:

1) уништење, оштећење, скривање, изношење, преправка или дописивање података у евиденцији коју води школа или друга организација, односно орган;

2) преправка или дописивање података у јавној исправи коју издаје школа или орган, односно исправи коју изда друга организација;

3) уништење или крађа имовине школе, привредног друштва, предузетника, ученика или запосленог;

4) подстрекавање, помагање, давање ученику и употреба алкохола, дувана, наркотичких средстава или психоактивне супстанце;

5) уношење у школу или другу организацију оружја или другог предмета који може да угрози или повреди друго лице;

6) понашање ученика којим угрожава властиту безбедност или безбедност других ученика, наставника и запослених у школи и које доводи до њиховог физичког и психичког повређивања;

7) употреба мобилног телефона, електронског уређаја и другог средства у сврхе којима се угрожавају права других или у сврхе преваре у поступку оцењивања;

8) неоправдано изостајање са наставе и других облика образовно-васпитног рада више од 25 часова у току школске године, од чега више од 15 часова након писменог обавештавања родитеља, односно старатеља од стране школе;

9) учестало чињење лакших обавеза у току школске године, под условом да су предузете неопходне мере из члана 3. став 1. ради корекције понашања ученика.

За повреде из става 2. тачка 8) и 9) овог члана обавезна је поступност у изрицању мера.

**Члан 8.**

За тежу повреду обавезе ученику се изриче васпитно-дисциплинска мера:

1. укор директора;
2. укор наставничког већа.

Васпитно-дисциплинска мера изриче се ученику у школској години у којој је учинио тежу повреду обавезе, по спроведеном васпитно-дисциплинском поступку у коме је утврђена одговорност ученика.

Упоредо са изрицањем ових мера ученику Школа одређује и обавезу обављања друштвено-корисног, односно хуманитарног рада у просторијама или ван просторија школе, под надзором наставника, односно стручног срадника. Друштвено користан и хуманитарни рад се одређује ученику зависно од тежине повреде обавезе, психофизичке и здравствене способности ученика, узраста и других параметара, и о томе одмах обавештава родитељ/други законски заступник ученика.

Ближе услове о начину, садржају, дужини, месту и времену обављања и другим питањима од значаја за обављање друштвено-корисног, односно хуманитарног рада из става 4. овог члана прописује министар.

VI Повреде забране ученика и васпитно-дисциплинске мере

Члан 9.

У Школи су забрањене дискриминација и дискриминаторно поступање, којим се на посредан или непосредан, отворен или прикривен начин неоправдано прави разлика или неједнако поступа, односно врши пропуштање (искључивање, ограничавање или давање првенства) у односу на лице или групе лица, као и на чланове њихових породица или њима блиска лица на отворен или прикривен начин, а која се заснива на раси, боји коже, прецима, држављанству, статусу мигранта односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној орјентацији, имовинском стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, брачном и породичном статусу, осуђиваности, старосном добу, изгледу, чланству у политичким, синдикалним и другим организацијама и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Члан 10.

У Школи је забрањено физичко, психичко, социјално, сексуално, дигитално и свако друго насиље злостављање и занемаривање запосленог, ученика, одраслог, родитеља, односно другог законског заступника, или трећег лица у Школи.

Под насиљем и злостављањем подразумева се сваки облик једанпут учињеног односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика и одраслог.

Занемаривање и немарно поступање представља пропуштање Школе или запосленог да обезбеди услове за правилан развој ученика и одраслог.

Под физичким насиљем сматра се физичко кажњавање ученика или одраслог од стране запосленог, родитеља, односно другог законског заступника, или трећег лица у Школи; свако понашање које може да доведе до стварног или потенцијалног телесног повређивања ученика, одраслог или запосленог; насилно понашање запосленог према ученику или одраслом, као и ученика и одраслог према другом ученику, одраслом или запосленом.

Под психичким насиљем сматра се понашање које доводи до тренутног или трајног угрожавања психичког и емоционалног здравља и достојанства.

Под социјалним насиљем сматра се искључивање ученика и одраслог из групе вршњака и различитих облика активности Школе.

Под сексуалним насиљем и злостављањем сматра се понашање којим се ученик сексуално узнемирава, наводи или приморава на учешће у сексуалним активностима које не жели, не схвата или за које није развојно дорастао или се користи за проституцију, порнографију и друге облике сексуалне експлоатације.

Под дигиталним насиљем и злостављањем сматра се злоупотреба информационо-комуникационих технологија, која може да има за последицу повреду друге личности и угрожавање достојанства и остварује се слањем порука електронском поштом, смс-ом, ммс-ом, путем веб сајта, четовањем, укључивањем у форуме, социјалне мреже и другим облицима дигиталне комуникације.

Забрањено је свако понашање запосленог према ученику и одраслом, ученика и одраслог према запосленом, родитеља, односно другог законског заступника или трећег лица према запосленом, запосленог према родитељу односно другом законском заступнику, ученика и одраслог према другом ученику или одраслом, којим се вређе углед, част или достојанство.

У Школи је забрањено страначко организовање и деловање и коришћење простора Школе у те сврхе.

Члан 11.

Ученик одговара за повреду забране, ако је забрана у време када је повреда учињена била прописана Законом.

За учињену повреду забране из члана 110-112. Закона ученику се могу изрећи васпитно-дисциплинске мере:

1) укор директора;

2) укор наставничког већа;

3) премештај ученика од V до VIII разреда у другу основну школу, према одлуци наставничког већа, уз обавештавање родитеља односно другог законског заступника ученика и уз сагласност школе у коју ученик прелази.

VII Васпитно-дисциплински поступак

**Члан 12.**

За теже повреде обавеза ученика и за повреде забране из члана 110-112. Закона Школа води васпитно-дисциплински поступак о којем обавештава родитеља, односно другог законског заступника ученика.

Васпитно-дисциплински поступак, на писмени предлог одељењског старешине, покреће директор Школе закључком, у року од 30 дана од дана учињене теже повреде обавеза ученика или учињене повреде забране.

Васпитно-дисциплински поступак за тежу повреду обавезе ученика покреће се најкасније у року од осам дана од дана сазнања, а за повреду забране поступак се покреће одмах, а најкасније у року од два дана од дана сазнања.

Закључак из става 2. овог члана садржи податке о ученику, опис теже повреде обавезе ученика, односно повреде забране, време, место и начин извршења повреде и доказе.

Закључак се доставља ученику, односно његовом родитељу или другом законском заступнику, одељењском старешини, стручним сарадницима, односно стручном тиму (код повреде забране из члана 110-112. Закона) у року од 8 дана од дана одређеног за саслушање.

Ди­рек­тор за­ка­зу­је рас­пра­ву ра­ди утвр­ђи­ва­ња васпитно-ди­сци­плин­ске од­го­вор­но­сти ученика најмање осам дана пре одржавања расправе, и у истом року доставља позив за расправу.

Поступак води директор Школе уз обавезно присуство одељењског старешине, или другог наставника у његовој одсутности и стручних сарадника (педагог и психолог, или један од њих), а члан тима за заштиту ученика кад је учињена повреда забране.

У току васпитно-дисциплинског поступка ученик, уз присуство родитеља, односно другог законског заступника ученика, као и сви остали учесници и сведоци морају бити саслушани и дати писану изјаву.

Уколико се родитељ, односно други законски заступник ученика не одазове позиву а уредно је позван, директор одмах а најкасније наредног дана поставља психолога/педагога школе да заступа интересе ученика у поступку и о томе одмах обавештава центар за социјални рад.

Након прибављених свих релевантних доказа (прибављених писаних изјава ученика, родитеља/других законских заступника и запослених, тачне евиденције неоправданих изостанака и сл.), ученик против кога је покренут васпитно-дисциплински поступак даје усмену изјаву, обавезно у присуству родитеља, читају се прибављене писане изјаве. Усмене изјаве дају и сведоци, и сви остали учесници у васпитно-дисциплинском поступку.

О одр­жа­ној расправи, са­слу­ша­њу ученика, све­до­ка и осталих учесника у по­ступ­ку во­ди се за­пи­сник који потпсују сви присутни у васпитно-дисциплинском поступку.

Васпитно-дисциплински поступак се окончава доношењем решења у року од 30 дана од дана покретања поступка, чему претходи утврђивање свих чињеница релевантних за одлучивање.

Приликом доношења одлуке о изрицању васпитно-дисциплинске мере, орган који одлучује о мери имаће у виду: тежину учињене повреде и њене последице, степен одговорности ученика, околности под којима је повреда учињена, раније понашање ученика, понашање после учињене повреде, узраст ученика и друге релевантне околности.

Одлука наставничког већа о васпитно-дисциплинској мери доноси се већином гласова укупног броја чланова тог већа.

Ако се у току васпитно-дисциплинског поступка ученик испише из Школе, у исписницу Школа уноси напомену о покренутом васпитно-дисциплинском поступку против ученика.

**Члан 13.**

О учињеној повреди обавезе (тежој повреди обавезе или повреди забране) школа одмах, а најкасније наредног радног дана обавештава родитеља, односно другог законског заступника ученика и укључује га у поступак.

**Члан 14.**

Приликом изрицања било које од Законом прописаних мера, према ученику који је учинио тежу повреду обавезе или повреду забране из члана 110-112. Закона, морају се претходно предузети активности појачаног васпитног рада, прописане Законом. Када такве активности доведу до позитивне промене у понашању ученика, поступак против ученика ће се обуставити, изузев ако је повредом забране озбиљно угрожен идентитет другог лица.

VIII Смањење оцене из владања

Члан 15.

Оцена из владања може се смањити ученику коме је изречена васпитно-дисциплинска мера, а може се смањити и због понашања за које је ученику изречена васпитна мера.

За изречену васпитно-дисциплинску меру укора директора, укора наставничког већа, премештаја ученика од петог до осмог разреда у другу основну школу, надлежни орган може смањити оцену из владања ученику, ценећи у сваком конкретном случају степен одговорности ученика и друге релевантне околности наведене у ставу 2. овог члана.

За учињену лакшу повреду обавезе ученика, уз изрицање васпитне мере, ученику се може смањити оцена из владања на врло добро, односно врло добро (4) или на добро, односно добро (3).

Владање ученика у току полугодишта може се оценити само описно, тако да и смањена оцена из владања због изречене васпитне, односно васпитно-дисциплинске мере мора да буде описна.

За учињену тежу повреду обавезе ученика и повреду забране, уз изрицање васпитно-дисциплинске мере, ученику се може смањити оцена из владања на задовољавајуће, односно задовољавајуће (2) или на незадовољавајуће, односно незадовољавајуће (1).

Члан 16.

Ученику који је неоправдано изостао са наставе и других облика образовно-васпитног рада **до 25 часова** у току школске године, поред изрицања васпитне мере ( у складу са чланом 6. Правилника) може се смањити оцена из владања, коју ће утврдити одељењско веће, ценећи релевантне околности у сваком конкретном случају.

Ученику који је неоправдано изостао са наставе и других облика образовно-васпитног рада **од 26 до 35 часова** у току школске године, изрећи ће се васпитно-дисциплинска мера укор директора и смањити оцена из владања. Оцену из владања утврђује орган који је изрекао васпитно-дисциплинску меру, ценећи релевантне околности у сваком конкретном случају

Ученику који је неоправдано изостао са наставе и других облика образовно-васпитног рада **36 и више часова**, изрећи ће се васпитно-дисциплинска мера укор Наставничког већа и смањити оцена из владања. Оцену из владања утврђује орган који је изрекао васпитно-дисциплинску меру, ценећи релевантне околности у сваком конкретном случају.

Оцена из владања ученику се може смањити и због других тежих повреда обавеза и за повреде забране прописане Законом. При доношењу одлуке о оцени из владања цениће се сви параметри наведени у члану 15. став 2. овог правилника.

Владање ученика од првог до петог разреда оцењује се описно у току и на крају полугодишта.

Владање ученика шестог, седмог и осмог разреда оцењује се описно у току полугодишта, а бројчано на крају првог и другог полугодишта и утиче на општи успех.

Закључну оцену из владања утврђује одељењско веће на предлог одељењског старешине на крају првог и другог полугодишта на основу сагледавања личности и понашања ученика у целини, процењивањем његовог укупног понашања и извршавања обавеза прописаних Законом и изречених васпитних или васпитно-дисциплинских мера и њихових ефеката.

Оцена из владања поправља се на предлог одељењског старешине најкасније на крају полугодишта када ученик покаже позитивне промене у свом понашању, прихвата одговорност за своје поступке или је до позитивних промена у понашању дошло кроз појачан васпитни рад са учеником после изречене васпитне, односно васпитно-дисциплинске мере.

IX Правна заштита ученика

Члан 17.

Ученик, родитељ одосно други законски заступник ученика, на изречену васпитно-дисциплинску меру за учињену тежу повреду обавезе или повреду забране може уложити жалбу Школском одбору - у року од осам дана од дана достављања решења којим се утврђује одговорност ученика и изриче мера**.**

О жалби Школски одбор одлучује у року од 15 дана од дана достављања жалбе и жалба одлаже извршење решења.

X Евиденција о изреченим васпитним и васпитно-дисциплинским мерама

Члан 18.

О изреченим васпитним и васпитно-дисциплинским мерама евиденцију води одељенски старешина, уз поштовање начела прописаних законом којим се уређује заштита података о личности.

XI Материјална одговорност ученика

Члан 19.

Ученик, његов родитељ, односно други законски заступник ученика одговара за материјалну штету коју ученик нанесе Школи намерно или крајњом непажњом, у складу са законом.

Поступак за утврђивање материјалне одговорности ученика покреће и води директор Школе, а поступку обавезно присуствују одељењски старешина, педагог или психолог и шеф рачуноводства, који утврђују висину штете, на основу књиговодствене вредности оштећене ствари, а ако то није могуће, висина штете се утврђује уз помоћ стручног лица.

Висина штете утврђује се на основу књиговодствене вредности оштећене или уништене ствари, а ако то није могуће комисија процењује штету уз помоћ стручњака.

За штету коју је проузроковало више ученика, одговорност је солидарна уколико није могуће утврдити степен одговорности сваког од ученика за насталу штету.

За штету одговара и ученик који је помагао или подстрекавао.

Директор доноси решење о материјалној одговорности ученика, висини штете и року за накнаду штете.

Ако ученик, његов родитељ односно други законски заступник ученик, одбије да штету надокнади, наплата се може тражити путем суда.

Директор може донети одлуку о ослобођењу ученика, његовог родитеља, односно другог законског заступника ученика материјалне одговорности за штету, због тешке материјалне ситуације.

На решење директора о материјалној одговорности ученик, његов родитељ односно други законски заступник ученика може изјавити жалбу Школском одбору, у року од 15 дана од дана пријема решења.

Школски одбор доноси одлуку у року од 15 дана од дана пријема жалбе.

XII Завршне одредбе

Члан 20.

Ступањем на снагу овог правилника престаје да важи Правилник о васпитно-дисциплинској и материјалној одговорности ученика Основне школе „Бошко Палковљевић-Пинки“, Сремска Митровица број 469/2013 од 26.11.2013. године.

**Члан 21.**

Овај правилник ступа на снагу осмог дана од дана објављивања на огласној табли школе.

У Сремској Митровици

Деловодни број: 152 / 2018

 Датум: 28.03.2018. године

Председник Школског одбора

 Милица Огњановић

Правилник је објављен на огласној табли школе дана 28.03.2018. године,

а ступио је на снагу дана 05.04.2018. године.

Секретар школе

 Софија Бријак